Whaà hoòwo tł'axǫǫ̀,
Zezì Galılee nèk'e tı whetǫǫ (Tıberıas-tì sı wìyeh) wetadà ts'ǫ̀ ajà.
Zezì dǫ-eyaelı̨ı̨ gha enıìyah ghàlaı̨dà gıaɂı̨ t'à dǫ łǫ gık'èè goòhwho.
Dǫ eyı nègııdè kwe,
Zezì shìh dekegǫǫ̀ɂà k'e edecheekeè xè łatsaa ı̨dà.
Ekìıyeè k'e Israel got'ı̨į̀ gıts'ǫ dzędeè Passover ts'ǫ̀ hawe.
Zezì dǫdeè gıts'ǫ̀ède goaɂı̨ ekò Zezì Phılıp ts'ǫ̀ hadı,
“Dıı dǫ gıghǫ shèzhe ha edı̨į̀ gots'ǫ łèt'è nàts'eèhdì lì?”
yèhdı.
Zezì ayìı dàyele ha sìı yek'èezǫ,
hanìkò ekìı yeèhdzà ha t'à dayı̨ı̨hke.
Phılıp yets'ǫ̀ hadı,
“Ek'èdı̨ sa eghàlats'ı̨ı̨dà kò dǫ haàtłǫǫ gha łèt'è nàts'eehdì ha dìì.
Hazǫǫ̀ nechà-lea gıwàhǫǫdì kò łèt'è gıxètłǫ ha-le,”
yèhdı.
Wecheekeè ı̨łè,
Andrew,
Sımon-Peter wechı,
hadı,
“Jǫ chekoa łèt'è nechà-lea sı̨làı eyıts'ǫ łıwe nàke k'ele,
hanìkò sıì dǫ łǫ t'à t'asìı elı̨ ha-le,”
yèhdı.
Zezì edecheekeè ts'ǫ̀ hadı,
“Dǫ hazǫǫ̀ geèhkw'eè agıahłe,”
gòhdı.
Ekǫ tł'oh łǫ gǫ̀hłı̨,
eyıt'à dǫ gık'eèhkw'e.
Dǫzhìı zǫ ts'ı̨ı̨htà nı̨dè sı̨làı-lemì eyı dèhkw'e.
Eyı tł'axǫǫ̀ Zezì łèt'è neyı̨į̀wa,
yek'eèyaı̨htı gà dǫ geèhkw'ee sìı gotaàgį̀ı̨la.
T'agı̨ı̨wǫ ts'ǫ̀ shègıazhe.
Eyı xèht'eè łıwe hayı̨į̀là.
Dǫ hazǫǫ̀ nezı̨į̀ shègıazhe tł'axǫǫ̀ Zezì edecheekeè ts'ǫ̀ hadı,
“T'asìı weghàhoòwoo sìı nàahtsį̀.
T'asìı wı̨ı̨zìı ekìı ka ɂǫ̀gııhdè-le,”
gòhdı.
Eyıt'à dǫ t'asìı ghàgeèɂàa sìı wecheekeè hazǫǫ̀ nàgèhtsı̨.
Dǫ shègıazhe tł'axǫǫ̀ łèt'è deɂǫ̀ǫ̀ whelaa sìı tł'ohtǫ hoònǫ-daats'ǫ̀-nàke dagoòɂǫ nàgèhtsı̨.
Zezì dıı hanì dǫ gha enıìyah hòèhtsı̨ gıaɂı̨ t'à dǫ ełets'ǫ̀ hagedı,
“Nakwenàoɂǫǫ deè dıı nèk'e nììtła ha ı̨lèe sìı eyı at'ı̨ sǫnı,”
gedı.
Zezì k'àowocho gehtsı̨ ha gı̨ı̨wǫ,
yek'èezǫ.
Hanìkò ededı̨ hanıwǫ-le t'à whatsǫǫ̀ shìhta ts'ǫ̀ anajà.